Author: Kappillani

ALLA JDAWWAL BIL-KELMA TIEGĦU
“Pietru resaq lejn Ġesù u qallu: ‘Mulej, xi kemm-il darba jrid jonqosni ħija biex jiena naħfirlu? Sa seba’ darbiet?’ ‘Ma ngħidlikx sa seba’ darbiet,’ wieġbu Ġesù, ‘imma sa sebgħa u sebgħin darba.’”
Mill-Evanġelju skont San Mattew, kapitlu 18, versi 21-22
L-IMGĦAMMED JIRRIFLETTI
“Ġesù, lilna jitlobna nemmnu li l-maħfra hija l-bieb li twassal għar-rikonċiljazzjoni. Meta jikkmandana naħfru lil ħutna bla ebda riżerva, Hu qed jitlobna nagħmlu xi ħaġa għal kollox radikali; imma hu jagħtina wkoll il-grazzja biex inkunu nistgħu nagħmluha. Dak li mil-lenti umana jidher impossibbli, u ta min jistmerru, Ġesù, bil-qawwa bla tarf tas-salib tiegħu, jagħmlu possibbli u li jħalli l-frott. Is-salib ta’ Kristu jikxef il-qawwa ta’ Alla li jdewwi kull firda, li jfejjaq kull ġerħa u li jerġa’ jwaqqaf ir-rabtiet ta’ mħabba ta’ bejn l-aħwa li kien hemm qabel ... Għalhekk afdaw fil-qawwa tas-salib ta’ Kristu! Ilqgħu fi qlubkom il-grazzja rikonċiljatriċi tiegħu u aqsmuha mal-oħrajn!
Papa Franġisku, Omelija, Vjaġġ Appostoliku fil-Korea, Katidral ta’ Myeong-dong, Seoul, 18 ta’ Awwissu 2014

L-IMGĦAMMED JISTAQSI LILU NNIFSU
+ Hemm xi persuni li jiena ma naħfrilhomx meta jġibhom ruħhom b’ċertu mod?
+ Nemmen tassew li jien għal kollox niflaħ bis-saħħa ta’ Dak li jqawwini?
L-IMGĦAMMED JINTAFA’ QUDDIEM IL-MULEJ
Is-salib tiegħek, Mulej, għandu qawwa tassew kbira; saħansitra għandu l-qawwa li jlaqqamni fi ħwejjeġ li ftit li xejn noħlom li jiena nista’ nasal għalihom. Fuq quddiemnett hemm din il-biċċa tal-maħfra, u maħfra li inti tgħidli li għandha tkun bla limiti.
Dan tgħiduli b’wiċċek minn quddiem għax lili Inti hekk taħfirli;
qatt ma tgħidli: ‘Ħfirtlek biżżejjed!’
U għalhekk, m’għandix jien ukoll inġib ruħi mal-oħrajn kif inti iġġib ruħek miegħi?
M’għandix jien ukoll naqsam mal-oħrajn il-maħfra bla riżervi li inti l-ħin kollu toffri lili fil-miżerji tiegħi?

10 ta’ Marzu 2015 MIXJA LEJN L-GĦID IL-KBIR (21) IT-TLIETA TAT-TIELET ĠIMGĦA TAR-RANDAN